GSK โชว์ผลทดสอบยา “โซโทรวิแมบ” ขั้นต้น มีประสิทธิภาพต้าน “โอไมครอน”
GSK เปิดเผยผลการวิเคราะห์ยา “โซโทรวิแมบ” มีประสิทธิภาพในการต่อต้านไวรัสสายพันธุ์โอไมครอน ในการทดสอบขั้นต้นพร้อมคาดว่ารายงานความคืบหน้าภายในสิ้นปีนี้
2 ธ.ค. 2564

บริษัท แกล็กโซสมิธไคลน์ พีแอลซี หรือ GSK ซึ่งเป็นบริษัทผลิตยาของอังกฤษ ได้ออกมาเปิดเผยในวันนี้ 2 ธ.ค. 2564 ว่า ผลการวิเคราะห์ในห้องปฏิบัติการของยาแอนติบอดีโซโทรวิแมบ (Sotrovimab) ที่ใช้ในการรักษาโรคโควิด-19 ซึ่งทางบริษัทกำลังพัฒนาร่วมกับบริษัท Vir Biotechnology จากสหรัฐ แสดงให้เห็นว่ายาชนิดดังกล่าวมีประสิทธิภาพในการต่อต้านเชื้อไวรัสสายพันธุ์โอไมครอน
ทั้งนี้ บริษัท GSK ได้ระบุว่า การทดสอบในห้องปฏิบัติการและการศึกษากับหนูแฮมสเตอร์ได้แสดงให้เห็นว่า ยาแอนติบอดีค็อกเทลโซโทรวิแมบของทางบริษัทมีประสิทธิภาพในการต่อต้านไวรัสสายพันธุ์โอไมครอน
นอกจากนี้ บริษัท GSK ยังระบุด้วยว่า ขณะนี้ยังคงอยู่ระหว่างการทดสอบเพื่อยืนยันผลการต่อต้านการเปลี่ยนแปลงพันธุกรรมทั้งหมดของไวรัสสายพันธุ์โอไมครอน โดยคาดว่าจะมีรายงานความคืบหน้าภายในสิ้นปีนี้